Tisztelt Széchenyi István Gróf Úr!

Sajnálattal olvastam Katona József Bánk Bánjának premierje után írt sorait. Elszomorított, hogy nem nyerte el tetszését a mű, és nem ismerte fel benne a segítség jelképét. Remélem, az alábbiakban leírtakkal sikerül változtatnom jelenlegi nézőpontján.

Talán ön is úgy gondolkodik, mint azok a besúgók, akik titkos jelentéseikben ilyeneket írnak: "Nemcsak a dráma tartalma, hanem egyes részletei is alkalmasak arra, hogy a magyarok gyűlöletét a német fejedelmek s általában a németek ellen lángra lobbantsa, fejlessze, táplálja.”[[1]](#footnote-1) Nem merném hinni ezt egy magyar grófról.

Szerintem egy olyan ország számára, amely elnyomó idegen uralom alatt él, inspiráló lehet egy történet, amely az ellenük való fellépést mutatja be. Ez erőt adhat a nemzetnek küzdeni jogaiért. Ön még nem tudja, de kilenc évvel a bemutató után Magyarország nagy dolgokat tesz. Egy márciusi napon az ifjak megalkotják 12 pontjukat, amelyben olyan ékesszólóan fogalmazzák meg kívánságaikat, mint amellyel Bánk bán csitítja le a pártütőket. Ezen 12 pont legelső pontja így szól: „Kivánjuk a’ sajtó szabadságát, censura eltörlését”. Ez is a mű történelmi fontosságát példázza, amelyet pontosan a cenzúra megléte miatt nem mutathattak be azelőtt.

Ez a mű irodalmi szempontból is fontos. Számos magyar osztja azt a nézetet, miszerint a Bánk Bán az első nagy magyar nemzeti drámánk, amelynek napjainkig nem akadt vetélytársa. Elengedhetetlen kultúránk fenntartásához ez a mű, amit az ország népe végre saját nyelvén hallhat.

A dráma nagyságát mutatja, hogy számtalan értelmezése születik. Arany János szerint például a mű példát mutathat abban, hogy a történelmi katasztrófahelyzetek során a nemesi túlzások visszaszorítása szolgálja a megoldást.

Ön „esztelenségnek” nevezi a darabot, s talán arra a jelenetre gondol, mikor Bánk megöli Gertrudist. Ez valóban félelmetes lehet, de gondoljon bele: még mindig jobb, ha a közönség a színpadon lát ilyet, levezetve feszültségeit, s nem maga teszi meg. Gondoljon bele, mikor Bánk rájön, hogy nem tudja békésen megoldani a helyzetet, a kevésbé végzeteset választja: a nemzetvesztéssel járó polgárháború helyett a királyné meggyilkolását.

Ne felejtsük el azt sem, hogy a szereplők a királyhoz végig hűségesek, és a hozzá való elköteleződésük képes lecsillapítani a lázadókat is. A darab nem az idegenek ellen, hanem az igazságtalanság és a tisztességtelenség ellen szól. A magyarok otthont adnak a bojóthiaknak, szívesen befogadják őket. De a merániak nem beilleszkedni akarnak, hanem elnyomni a magyarokat. Az egyenrangúság értékét tiporják el a szerelemben és a közéletben egyaránt. Ennek visszaállításáról, az ezért való bosszúról szól a mű.

Bízom benne, hogy a fentiek segítségével sikerült módosítanom véleményét Katona művéről.

Tisztelettel:

Tóth Csenge

egy XXI. századi olvasó

1. idézet forrása: A Polizei- und Zensur-Hofstelle felterjesztése 1822 október 23-ról. - Lábán Ferdinánd: Titkos jelentések Bécsből a száz év előtti magyarságról, Századok, 1922, 319. l. [↑](#footnote-ref-1)